HOTĂRÂREA   NR.70

din  24 martie  2009

pentru modificarea  Regulamentului privind activitatea de reclamă şi publicitate în Municipiului Zalău,aprobat prin HCL nr.297/30.10.2008
Consiliul local al municipiului Zalău;


Având în vedere:

· Referatul Direcţiei Patrimoniu nr. 14.058 din 13.03.2009;

· Prevederile Legii nr. 148/2000 privind publicitetea cu modificările ulterioare, Legii nr. 50/1991 privind autorizarea executării lucrărilor de construcţii republicată şi ale O.G. nr. 2/2001 privind regimul juridic al contravenţiilor, aprobată prin Legea nr. 180/2002;

În temeiul art. 36 alin. 2 lit. c) şi d) şi art. 45 alin. 3 din Legea nr. 215/2001  privind administraţia publică locală, republicată;
HOTĂRĂŞTE:

Art.1.Se modifică Regulamentul privind activitatea de reclamă şi publicitate în Municipiul Zalău, aprobat prin HCL nr.297/30.10 2008 în sensul  modificării art.26 respectiv  a art.61 încât  acestea vor avea următorul cuprins :

“Art.25.Contribuabilii pot să-şi facă publicitate prin panouri publicitare autorizate în conformi-tate cu prezentul regulament precum şi prin panouri atipice-tip siglă,amplasate în imediata vecinătate a spaţiului în care îşi desfăşoară activitatea ,fără licitaţie publică pentru ocuparea terenului .

“Art.61.Suprafaţa închiriată se va calcula astfel : în plus faţă de proiecţia panoului /amprenta la sol ,se va lua în considerare câte 0,5 m în stânga şi dreapta panoului,în faţa şi în spatele acestuia , stabilindu-se astfel suprafaţa ce va face obiectul închirierii.”
Art.2.Cu ducerea la îndeplinire a prezentei hotărâri se încredinţează Direcţia Patrimoniu.


Art.3.Prezenta hotărâre se comunică cu :


 -Institutia Prefectului judeţului Sălaj;         




           -Primarul municipiului Zalău;

           -Directia administraţie publică locală;


 -Direcţia Patrimoniu; -Direcţia Economică;


 -Direcţia Tehnică;


 -Serviciul Urbanism şi Amenajarea Teritoriului;


 -Mass-media locală, afişare;


 -Centrul de relaţii cu publicul.


PREŞEDINTE   DE    ŞEDINŢĂ       

       
CONTRASEMNEAZĂ,
  
           Gîrdan Emanoil
 

                      SECRETAR, Potroviţă Stelian
DAPL/AC/1EX

HOTĂRÂREA nr.297

din 30 octombrie 2008

pentru aprobarea Regulamentului privind activitatea de reclamă şi publicitate în Municipiului Zalău
Consiliul local al municipiului Zalău;


Având în vedere:

· Referatul Direcţiei Patrimoniu nr. 43.192 din 17.09.2008;

· Prevederile Legii nr. 148/2000 privind publicitetea cu modificările ulterioare, Legii nr. 50/1991 privind autorizarea executării lucrărilor de construcţii republicată şi ale O.G. nr. 2/2001 privind regimul juridic al contravenţiilor, aprobată prin Legea nr. 180/2002;


În temeiul art. 36 alin. 2 lit. c) şi d) şi art. 45 alin. 3 din Legea nr. 215/2001  privind administraţia publică locală, republicată;

HOTĂRĂŞTE:

Art.1.Se aprobă Regulamentul privind activitatea de reclamă şi publicitate în Municipiului Zalău, conform anexei 1 care face parte integrantă din prezenta hotărâre.

Art.2.Odată cu intrarea în vigoare a prezentei hotărâri se revocă în totalitate Hotărârea Consiliului Local nr. 70 din 19 martie 2007 de modificare a Regulamentului privind modul de organizare, autorizare şi desfăşurare a activităţii de publicitate în Municipiul Zalău, precum şi Hotărârea Consiliului Local nr. 146 din 4 octombrie 1999.
Art.3.Cu ducerea la îndeplinire a prezentei hotărâri se încredinţează Direcţia Patrimoniu.

Art.4.Prezenta hotărâre se comunică cu :


 -Institutia Prefectului judeţului Sălaj;         




           -Primarul municipiului Zalău;

           -Directia administraţie publică locală;


 -Direcţia Patrimoniu;


 -Direcţia Economică;


 -Direcţia Tehnică;


 -Serviciul Urbanism şi Amenajarea Teritoriului;


 -Mass-media locală, afişare;


 -Centrul de relaţii cu publicul.

              PREŞEDINTE DE ŞEDINŢĂ



CONTRASEMNEAZĂ

         Gîrdan Emanoil





         SECRETAR






   


               Potroviţă Stelian

DAPL/LP/SJ/6ex
Anexa 1 

la HCL 297 din 30.10.2008



REGULAMENT  PRIVIND  ACTIVITATEA  DE RECLAMĂ ŞI  PUBLICITATE  ÎN  MUNICIPIUL  ZALĂU


CAP. I. - DISPOZIŢII GENERALE

Art. 1. Prezentul regulament reprezintă un sistem unitar de norme tehnice   şi urbanistice, asigură cadrul juridic şi stabileşte modul de organizare, condiţiile de autorizare şi desfăşurare a  activităţii de publicitate şi afişaj pe raza administrativ - teritorială a municipiului Zalău, fiind elaborat în temeiul prevederilor: 
· Legii Nr. 148/2000 privind publicitetea cu modificările ulterioare

· Legii Nr. 422/2001 privind protejarea monumentelor istorice republicată

· Ordinul Nr. 571/1997 pentru aprobarea Normelor tehnice privind proiectarea şi amplasarea construcţiilor, instalaţiilor şi panourilor publicitare în zona drumurilor,

· O.G. Nr. 21/1992 privind protecţia consumatorilor republicată, cu modificările ulterioare,

· Legii Nr. 571/2003 privind Codul Fiscal cu modificările ulterioare,

· Legii Nr. 457/2004 privind publicitatea şi sponsorizarea pentru produsele din tutun,

· O.G. nr. 2/2001 privind regimul juridic al contravenţiilor, aprobată prin Legea Nr. 180/2002;

· H.G. Nr. 955/2004 pentru aprobarea reglementărilor-cadru de aplicare a O. G. Nr. 71/2002 privind organizarea şi funcţionarea serviciilor publice de administrare a domeniului public şi privat de interes local.

· Legii Nr. 50/1991 privind autorizarea executării lucrărilor de constructii republicată, cu modificările ulterioare.

Art. 2. În municipiul Zalău amplasarea de panouri publicitare se va face pe baza autorizaţiei de construire, eliberată de Serviciul  Urbanism şi Amenajarea Teritoriului, in condiţiile legii nr.50/1991, republicată.

Art. 3. Activităţile de publicitate pot fi desfăşurate, iar mijloacele de publicitate pot fi amplasate pe teritoriul administrativ al Municipiului Zalău dacă sunt respectate cumulativ următoarele condiţii:

· condiţiile legale de ocupare a domeniului public sau privat al municipiului, sau de amplasare pe domeniul privat al persoanelor fizice sau juridice a mijloacelor de publicitate,

· autorizarea sau avizarea,

· îndeplinirea obligaţiilor fiscale.

Art. 4. Activitatea de publicitate şi afişaj poate fi efectuată, în condiţiile prezentului Regulament, de către:

· persoane fizice sau juridice autorizate în condiţiile legii, să desfăşoare activitate de publicitate, pentru alte persoane fizice sau juridice, în baza unor contracte, ( agenţi de publicitate )
· de către contribuabili în nume propriu,

· de către persoane juridice autorizate, prin asociere cu Consiliul Local Zalău.


Art. 5. Mijloacele de publicitate se pot amplasa în următoarele locaţii sau pe suporturi:

· terenuri aparţinând domeniului public sau privat al Municipiului Zalău, sau proprietate a  statului Român aflate în administrarea Comsiliului Local,

· clădiri ale Primăriei Municipiului Zalău sau  aflate în administrarea Consiliului Local şi clădiri proprii  (faţadă, calcan, terasă, acoperiş,etc),

· teren proprietate privată,
· stâlpi LEA sau de telefonie,
· spaţii publice ( pieţe – inclusiv în spaţiile din incinta sau din halele acestora, Sali de sport, stadioane, etc), refugii ale staţiilor de transport în comun, ceasuri publice, panouri de afişaj stabilite de Primăria municipiului Zalău, stâlpi indicatori pentru străzi, etc,

· alte tipuri de suporturi.
CAP.II.  DEFINIREA NOŢIUNILOR ŞI TERMINOLOGIEI UTILIZATE

Art. 6. În sensul prezentului regulament, termenii de mai jos vor avea următorul înţeles:

· reclama – este un produs în format fizic, audio, video, foto, etc. cu conţinut informaţional despre un produs comercial sau social (produse de larg consum, evenimente, arta, sociale diverse, etc.) sau cu referire la acestea.

· publicitatea – activitatea prin care se mediatizează (prin emisie, editare, publicare, expunere, etc.) direct sau indirect reclamele. 

Termenul mai este folosit şi cu semnificaţia restrânsă de suport folosit în activitatea de reclamă. 

· firma – panou publicitar afişat la locul de desfăşurare a activităţii (sediu, punct de lucru, etc.) sau pe domenii private proprietate a beneficiarului de publicitate, conţinutul grafic al acestora făcând referire la produsele, serviciile, activităţile, proiectele şi politica societăţii şi/sau instituţiei. Firmele pot fi confecţionate din materiale diverse, pot avea forme şi mărimi diverse (excepţie cele amplasate pe clădirile de patrimoniu, reglementate prin prezentul regulament), sisteme diverse de iluminare sau neiluminate şi pot fi amplasate pe clădiri sau pe suporţi îngropaţi cu sau fără fundaţie sau amplasate sub formă de panouri trepied. 

· panou publicitar – confecţie destinată susţinerii de reclame cu diverse suporturi (afişe, reclame video, etc.). Panourile publicitare pot fi considerate reclame atunci când sunt compacte cu grafica şi sunt autorizate cu o grafică prestabilită (exemplu firmele). Panourile publicitare pot avea suport propriu sau suporţi predestinaţi altor activităţi (ex. stâlpii LEA).

Tipuri de panouri publicitare:

· bilboard (BLB) – panou publicitar de mari dimensiuni (cu faţada exponabilă mai mare de 6 mp.) suport pentru afişe din hârtie, poliplan, diverse folii autoadezive, etc., neiluminat dar cu posibilitate de iluminare deschisă (arhitecturală, din exteriorul afişului). 

· back-light – panou publicitar suport pentru afişe translucente cu sistem de iluminare închis, din interior şi afiş expus la suprafaţă;

· city-light – panou publicitar luminos suport pentru afişe din diverse materiale translucente, cu sistem de iluminare din interior şi afiş închis (protejat) cu material transparent (sticlă, PMMA, PET, etc.);

· direcţionale – panouri publicitare luminoase (cu sistem de iluminare din interior) sau neiluminate, aplicabile pe diverşi suporţi (stâlpi LEA, clădiri, stâlpişori proprii, etc.), a căror suprafaţă nu depăşeşte 1 mp. iar mesajele sunt în general de îndrumare, dirijare, informare distanţe, etc. asupra unui obiectiv predefinit (locaţie, clădire, teren, etc.)

· totem – panou publicitar neiluminat, iluminat arhitectural sau luminos, amplasat la sol şi a cărui suprafeţe exponabile se încadrează în raportul de max. 1m / orizontală şi de max. 5m / verticală. În secţiune poate avea diverse forme geometrice (pătratică, octogonală, hexagonală, rotundă, etc.) 

· unipol – panou publicitar de mari dimensiuni (în general peste 25 mp) care se amplasează pe suport (picior) propriu la înălţime faţă de sol mai mare de 5 m.
· panou mobil – panouri publicitare amplasate la sol, în general neiluminate, fără fundaţie şi care sunt expuse o perioadă determinată de timp (număr de zile sau perioade din zi). Panourile mobile au suprafeţele exponabile foarte aproape de sol sau chiar lipite de acesta, ori sunt amplasate pe diverse mijloace de transport staţionate. Panourile mobile se împart în două tipuri de dimensiuni:

a) panouri tip bilboard cu dimensiuni mai mari de 6 mp. În această categorie intră şi prismele publicitare care sunt alcătuite din trei sau mai multe panouri publicitare unite între ele şi închise în secţiune (privit de sus).

b) panouri tip trepied care se amplasează de obicei în imediata apropiere a obiectivului la care se face referire, de obicei cu rol de firmă şi a căror dimensiuni exponabile nu depăşesc de regulă 1 mp/ faţadă exponabilă;

· panouri video – sunt de două tipuri:

a) panouri publicitare cu proiecţie de mesaje dinamice, video, cu sau fără sonor, amplasate în general în zone umbroase sau funcţionale doar pe timp de noapte;

b) led-screen – ecrane gigant (de obicei peste 6 mp.) prin care se expun mesaje dinamice şi video, cu sau fără sonor, funcţionabile atât pe timp de zi cât şi pe timp de noapte, indiferent de amplasament.



· Panourile indicatoare – sunt panouri signalistice cu rol strict de atenţionare. Ele conţin semne omologate prin lege şi au dimesiuni, forme respectiv coloristică standard.

· afişul – material flexibil (hârtie, pânză, poliplan, mesh, PVC, etc.) decorat prin diferite procedee tehnice, care prin grafica acestuia exprimă un mesaj şi care este predestinat expunerii publice pe diferite suporturi existente.


Tipuri de afişe:

· blue-back – afişe din hârtie specială cu rezistenţă mărită în condiţii atmosferice vitrege şi umiditate. Denumirea este asociată cu partea din spate a afişului, de obiei de culoare albastră şi aderenţă mărită la adezivi. Afişele din hârtie pot avea şi alt tip de hârtie la bază. Se expun de obicei pe panouri bilboard, în city-light-uri, pe direcţionale sau prin aplicare directă pe panouri sau locuri diverse de afişaj.

· Banner – (în traducere liberă – pancardă). Afişe din materiale flexibile, exponabile de obicei pentru o perioadă scurtă de timp, excepţie cele cu rol direcţional. În general se folosesc dimensiuni în care lăţimea (orizontala) este mai mare decât înălţimea (verticala) cu mai mult de două ori.

· Mesh – (în traducere liberă – plasă). Afişe din material flexibil perforat. Se amplasează în general pe suprafeţe unde este necesară pătrunderea luminii şi/sau necesită aerisiri (ex. Pereţii din zidărie, peste geamurile încăperilor, etc.).

· Flag – (în traducere liberă – steag). În cazul publicităţii acestea pot fi definite ca afişe destinate expunerii prin ancoraj pe una, două sau trei laturi. În general se amplasează în suporţi destinaţi special acestora. Flag-urile se afişează în general în poziţie verticală (laţimea mai mică decât înălţimea) dar pot fi expuse şi în varianta drapelurilor.

Alte tipuri de reclame vizuale: 

· baloane publicitare de mari dimensiuni;

· artă plastică publicitară - construcţii de artă (statui, sculpturi, confecţii speciale, etc.) cu caracter publicitar;

· gărduleţe publicitare – folosite în general la delimitarea unor zone pe perioadă liminată;

     Dimensiuni frecvente ale spaţiilor de afişaj a panourilor publicitare:

· Bilboard-uri şi back-light-uri,  o parte din panourile mobile: 3 x 2,2 m; 4 x 3m; 
5,04 x 2,38m;
6 x 3m; 

· City-light-uri:   Dimensiuni  acceptate: 

orizontala: între 0,5m şi 1 m; 

verticala: între 1,6m şi 3m;

CAP. III. Norme privind stabilirea amplasamentelor


Art. 7. Locaţiile destinate amplasării panourilor publicitare pe domeniul public se stabilesc de Consiliul Local, prin hotărâre, prin identificarea directă a amplasamentului sau prin indicarea criteriilor de localizare.

Art. 8. Locaţiile aleatorii, destinate amplasării bannerelor se stabilesc cu acordul Primarului şi avizul Arhitectului Şef, prin Certificatul de Urbanism emis solicitantului. 


Art. 9. Locaţiile destinate amplasării casetelor luminoase, tăbliţelor indicatoare, panourilor mobile se stabilesc cu acordul Primarului şi avizul Arhitectului Şef , prin Certificatul de Urbanism, eliberat solicitantului.


Art. 10. Amplasarea, poziţionarea mash-urilor, respectiv a firmelor pe clădiri şi amplasarea panourilor publicitare pe domeniul privat al persoanelor fizice sau juridice se avizează de Arhitectul Şef, prin Certificatul de Urbanism emis solicitantului şi Autorizaţia de construcţie.

 
Art. 11. Pe clădirile monument istoric de grupa B se pot amplasa:

· firme cu litere volumetrice;

· firme luminoase sau neiluminate, dreptunghice, sub formă de plăci/panouri cu suprafaţa maximă de 0,35 mp, câte una pentru fiecare societate comercială/instituţie şi care se vor monta în lateralul uşii de intrare. În cazul în care mai multe societăţi/instituţii au accesul prin aceeaşi intrare a clădirii, firmele dreptunghice ale acestora vor avea dimensiuni identice şi se vor amplasa ordonat, una sub alta în lateralul uşii de acces din stradă.

CAP. IV.  Restricţii

Art. 12. Este interzisă amplasarea diferitelor structuri publicitare:
·  Pe clădirile monument istoric de grupa A este interzisă amplasarea oricărui model de reclame vizuale înafara plăcuţelor informaţionale de patrimoniu amplasate de instituţiile responsabile pentru acestea.

· Pe clădiri care adăpostesc sedii ale autorităţilor publice, instituţii publice,

· Pe lăcaşe de cult, gardurile acestora şi ale cimitirelor,

· În parcuri sau pe arbori,

· În zonele cu regim special de pază şi supraveghere,

· Pe stâlpii care susţin indicatoare rutiere,

· Obiecte de artă monumentală – statui, grupuri statuare – şi în imediata lor apropiere,

· Locuri de joacă, locuri de odihnă situate în zona blocurilor de locuinţe,

· În curbe cu vizibilitate redusă şi în zone de conflict cu evenimente rutiere deosebite,

· În zona de protecţie lea de înaltă tensiune, panouri publicitare,

· Terenuri care fac obiectul unor cereri de revendicare sau de constatare a dreptului de proprietate,

· Pe magistralele de gaz.

Art. 13. Este interzisă amplasarea mijloacelor de publicitate, în intersecţii sau la mai puţin de 25 m, care prin formă, culori sau conţinut pot fi confundate cu indicatoarele rutiere şi pot împiedica vizibilitatea sau distrage atenţia participanţilor la traficul rutier.

Art. 14. Se interzice folosirea, în alcătuirea firmelor şi reclamelor, a textelor şi imaginilor care contravin legislaţiei în vigoare sau a bunelor moravuri.

Art. 15. În perioada în care nu există contract de publicitate, proprietarii panourilor neafişate sunt obligaţi să asigure menţinerea inscripţionării pe suprafaţa mijlocului de publicitate autorizat cu numele titularului şi numărul autorizaţiei de construire.

Art. 16. Nu se eliberează autorizaţii de construire pentru firme şi reclame ce urmează a fi amplasate pe construcţii neautorizate sau construcţii la care s-au făcut intervenţii neautorizate conform Legii nr. 50 / 1991.

Art. 17. Pe raza Municipiului Zalău se pot amplasa toate tipurile de panouri publicitare şi afişe reprezentate în art.6 al prezentului regulament în condiţiile impuse prin acesta.
Cap.V. Reguli şi proceduri specifice de autorizare,  avizare şi urmărire


a) Competenţe:


Art. 18. Autoritatea competentă în autorizarea sau avizarea activităţii de  publicitate pe teritoriul municipiului este Primarul Municipiului Zalău, pe baza documentaţiilor instrumentate de compartimentele funcţionale, dacă legea nu prevede altfel.


Art. 19. Serviciul Urbanism şi Amenajarea Teritoriului este compartimentul funcţional care are următoarele atribuţiuni în autorizarea activităţilor de   publicitate:

· Instrumentarea documentaţiilor necesare emiterii Certificatului de Urbanism şi Autorizaţiei de Construire,
· Stabilirea, împreună cu Direcţia Patrimoniu, a listei spaţiilor şi locaţiilor potrivite pentru amplasarea mijloacelor de publicitate,
· Comunicarea către alte compartimente funcţionale implicate în procedura de autorizare a informaţiilor necesare aprobării activităţilor sau a urmăriri conformităţii modului de desfăşurare a activităţilor aprobate,
· Verificarea conformităţii între prevederile documentaţiilor de urbanism aprobate şi modul de execuţie a lucrărilor,
· În cazul constatării apariţiei unor neconformităţi, propune măsurile necesare în limitele competenţelor şi termenele pentru remedierea acestora.
Art. 20. – Direcţia Patrimoniu – Serviciul Patrimoniu este compartimentul funcţional care are următoarele atribuţiuni în autorizarea şi urmărirea activităţilor de publicitate:

· Evidenţierea, cu sprijinul Serviciului Juridic, a documentelor de posesie legală a terenului sau de utilizare a altor imobile aflate în administrarea Consiliului Local al  Municipiului Zalău,

· Identificarea spaţiilor şi locaţiilor potrivite pentru amplasarea mijloacelor de publicitate,

· Întocmirea documentaţiei pentru aprobarea, prin Hotărâre de Consiliu Local, a listei locaţiilor şi organizării licitaţiilor de închiriere a spaţiilor propuse pentru desfăşurarea activităţilor de publicitate  pe teritoriul Municipiului Zalău,

· Stabilirea obligaţiilor financiare către bugetul local, atunci când acestea decurg din inchirierea terenului sau din utilizarea unor imobile administrate de Consiliul Local al  Municipiului Zalău,

· Redactarea şi urmărirea contractelor de închiriere teren sau spaţiu utilizat pe imobile proprietatea Consiliului Local sau administrate de Consiliul Local al municipiului Zalău,

· Urmărirea conformităţii dispoziţiilor documentaţiilor pentru activităţi de publicitate,

· În cazul constatării apariţiei unor neconformităţi, propune măsurile necesare în limitele competenţelor şi termenele pentru remedierea acestora.
Art. 21. – Direcţia Economică – Serviciul Impuneri, Încasări, Control este compartimentul funcţional care are următoarele atribuţii în contextul prezentului Regulament:

· Urmărirea şi încasarea sumelor aferente activităţilor de publicitate pe raza Municipiului Zalău, conform documentaţiilor de aprobare emise,

· Derularea procedurilor necesare pentru recuperarea creanţelor generate prin neplata sumelor datorate de persoane care desfăşoară activităţi de publicitate, în condiţiile precizate de legislaţia fiscală.


   b) Contribuabilii care îşi fac publicitate în nume propriu :


Art. 22. Contribuabilii vor amplasa firmele, precum şi alte mijloace de publicitate la locurile solicitate numai în urma obţinerii autorizaţiei de construire, emisă de Serviciul Urbanism şi Amenajarea Teritoriului, pentru care datorează taxa pentru afişaj în scop de publicitate bugetului local al  Municipiului Zalău, la nivelul stabilit prin Hotărârea Consiliului Local al Mun. Zalău. În acest sens contribuabilul depune la Direcţia Economică o declaraţie de impunere fiscală din care să rezulte zona de amplasare a firmei, suprafaţa, data montării, perioada în care se execută lucrarea, data la care se va finaliza. Valoarea taxei pentru afişaj în scop de publicitate se calculează anual în funcţie de suprafaţa acesteia şi de valoarea stabilită prin Hotărârea Consiliului Local al Mun. Zalău. 

Art. 23. Obligaţia de plată astfel creată va fi plătită la termenele scadente stabilite prin legislaţia fiscală.


Art. 24. Anual, până la data de 31 ianuarie, contribuabilii vor depune declaraţia de impunere pentru firmele amplasate.

Actele necesare pentru întocmirea declaraţiei de impunere sunt:
· cerere, 

· copie autorizatie de construcţie,

· dovada achitării taxei de firmă,

· dacă este cazul – contractul de închiriere a amplasamentului.

Art. 25.Contribuabilii pot să-şi facă publicitate prin panouri publicitare autorizate în conformi-tate cu prezentul regulament precum şi prin panouri atipice-tip siglă,amplasate în imediata vecinătate a spaţiului în care îşi desfăşoară activitatea ,fără licitaţie publică pentru ocuparea terenului .

   c) Contribuabilii, prestatorii de servicii, agenţii economici autorizaţi să presteze servicii de publicitate pentru alţi beneficiari, în baza unor contracte de prestări servicii (agenţii de publicitate):


Art. 26. În aceste cazuri se vor încheia contracte între agentul de publicitate şi beneficiarul serviciului, care se vor depune la Primăria Municipiului Zalău la Serviciul Impunere şi Încasări, pentru fiecare amplasament (panou). Atribuirea amplasamentelor pentru mijloacele de publicitate se va realiza de regulă prin licitaţie publică pe baza Hotărârii Consiliului Local.

Art. 27.Agentul de publicitate are obligaţia de a semna contractul de închiriere pentru amplasamentul adjudecat în termenul stabilit în caietul de sarcini şi de a obţine autorizaţia de construire pentru montarea mijlocului de publicitate (panou, banner, etc).

Art. 28. Activitatea de publicitate se va realiza pe baza unui contract încheiat între agentul de publicitate şi beneficiar, iar taxa de publicitate se va determina în funcţie de valoarea contractului. Agentul de publicitate are obligaţia de a depune contractul de publicitate la Serviciul Impozite şi Încasări - Persoane Juridice, în vederea determinării taxei.

Orice schimbare a afişajului, ulterioară obţinerii autorizaţiei de construire, se supune avizării prealabile a autorităţii locale.

Art. 29. Pentru utilizarea clădirilor sau a terenului proprietate publică sau privată a Municipiului Zalău, pe care se vor amplasa mijloacele de publicitate se vor încheia contracte de închiriere cu proprietarul acestora, respectiv cu Municipiul Zalău – Direcţia Patrimoniu.

d) Regulile specifice de desfăşurare a diferitelor tipuri de publicitate precum şi procedurile de autorizare sau avizare:

Panouri publicitare

Art. 30. Locaţiile pentru amplasarea panourilor publicitare sunt stabilite prin Hotărârea Consiliului Local al Mun. Zalău şi se atribuie de regulă prin licitaţie publică. Dimensiunile, formatul şi tipul se stabilesc în caietul de sarcini al licitaţiei, în conformitate cu prevederile prezentului Regulament, pentru panourile tipice, sau de la caz la caz pentru panourile atipice.

Art. 31. Amplasarea structurilor publicitare se face pe baza autorizaţiei de construire solicitată şi emisă în baza Legii nr. 50/1991.

Art. 32. În intravilanul Municipiului Zalău se pot amplasa doar panouri publicitare luminoase sau iluminate sau casete luminoase, cu excepţia locaţiilor în care este imposibilă racordarea panoului la curent electric.

Art. 33. Pentru terenurile situate în extravilanul Municipiului Zalău panourile publicitare luminoase sau neluminoase se pot amplasa cu respectarea următoarelor restricţii:
· locaţia panourilor publicitare şi/sau a altor mijloace de publicitate vizuală se stabileşte la o distanţă de minim 7metri faţă de marginea îmbrăcăminţii drumului (partea carosabilă + banda de consolidare a acostamentului)  la o distanţă de minim 100 m unul faţă de celălalt. 

· locaţia panourilor publicitare atipice – cu megadimensiuni – se stabileşte în funcţie de solicitări, oportunitate şi de posibilităţile reale ale zonei, la distanţe potrivite pentru a nu perturba vizibilitatea şi circulaţia rutieră.

Art. 34. Amplasarea panourilor publicitare pe domeniul privat al persoanelor fizice sau juridice se face numai pe baza autorizaţiei de construcţie, cu acordul  proprietarului terenului.

Panourile publicitare se amplasează astfel încât să nu iasă în consolă în afara perimetrului incintei  (curţii, proprietăţii).

Panouri – Firma

Art. 35. Firmele se amplasează pe faţada spaţiului definit, în locuri special amenajate sau care sunt posibile din punct de vedere arhitectural şi constructiv, după cum urmează:
· pe clădirile de locuit care au şi spaţii cu altă destinaţie, situate la parter sau mezanin, firmele se amplasează numai pe faţadele corespunzătoare acestor spaţii, sau pe parapetul plin şi continuu de la balconul etajului I – unde este cazul, cu acordul proprietarilor,

· firmele amplasate în consolă se montează la înălţimea minimă de 2,50 m de la nivelul trotuarului. Faţă de planul faţadei respectiv limita de proprietate a terenului, firmele pot ieşi în consolă maxim 1,20 m dar păstrând o distanţă de minim 1,00 m faţă de planul vertical de trecere prin bordura carosabilului sau faţă de aliniamentul arborilor – dacă aceştia există, 

· firmele care desfăşoară activităţi in apartamente de bloc se vor amplasa în zona accesului la scara respectivă, cu acordul proprietarilor sau asociaţiei de proprietari.

· firmele luminoase amplasate la mai puţin de 30 m de semnalizările rutiere nu vor folosi lumină intermitentă,

· în cazul clădirilor prevăzute cu incintă împrejmuită, firmele pot fi amplasate pe aliniamentul stradal, paralel sau perpendicular pe acesta, cu respectarea tuturor condiţiilor din prezentul articol. Distanţa faţă de elementele împrejmuirii va fi de minim 25 cm,

· copertinele pe care se inscripţionează o firmă vor fi amplasate la o înălţime de minim 2,50 m de la nivelul trotuarului dar păstrând o distanţă de minim 1,00 m faţă de planul vertical de trecere prin bordura carosabilului sau faţă de aliniamentul arborilor – dacă aceştia există, 

Art. 36. Nu este necesară autorizaţia de construcţie pentru firmele inscripţionate pe vitrine sau pe uşa de acces şi nu este necesară derularea procedurii de autorizare conform Legii 50/ 991 republicată.

Bannere,Flag-uri.

Art. 37. Locaţiile destinate amplasării bannerelor şi flag-urilor se stabilesc cu respectarea precizărilor prezentului Regulament, pe baza documentaţiei de urbanism, cu acordul Primarului şi avizul Arhitectului Şef, conform certificatului de urbanism şi autorizaţiei de construcţie.

Art. 38. Se pot amplasa ( ancora ) bannere şi flag-uri, pe stâlpi, în următoarele condiţii întrunite cumulativ în faza de avizare:

· locaţia solicitată este indicată pe plan de situaţie (pe suport topografic) cu poziţionarea stâlpilor pe care se ancorează;

· solicitarea este însoţită de un memoriu în care se precizează înălţimea de fixare a bannerului, care nu va fi mai mică de 5,00 m faţă de sol şi, grafica acestuia;

· există avizul prealabil al deţinătorului stâlpului.

· temporar, pe durate de maxim 15 zile, se pot amplasa bannere în lungul trotuarelor numai în zonele unde nu se împiedică vizibilitatea unor construcţii;

Art. 39. Durata pentru care se avizează amplasarea unui banner este de 1-3 luni. Pentru o perioadă mai mică de 1 lună se datorează taxa cuvenită pentru 1 lună. 

Mash-uri.

Art. 40. Amplasarea, poziţionarea mash-urilor pe clădiri se avizează de către Arhitectul Şef, în condiţiile prezentului Regulament, prin certificatul de urbanism şi autorizaţia de construcţie.

Art. 41. Prin excepţie de la prevederile art. 11, se pot amplasa mash-uri pe plasa protectoare a schelelor montate pentru renovarea clădirilor la care se face referire în articolul precizat.

Art. 42. Mash-urile se amplasează pe baza autorizaţiei de construire emisă cu respectarea condiţiei ca cererea de autorizare să fie însoţită de acordul Asociaţiei de proprietari – unde există SAU al locatarilor direct afectaţi;

Panouri mobile.

Art. 43. Pe trotuarele cu o lăţime de minim 3 m şi lângă clădiri se pot amplasa panouri mobile (pliante) autoportante, cu suport maxim de 1mp.

Art. 44. Panourile mobile se amplasează fără autorizaţie de construire cu acordul Primarului şi avizul Direcţiei Patrimoniu - cu plata taxelor corespunzătoare ocupării domeniului public.

Casete luminoase autoportante sau ancorate, totemuri.

Art. 45. Casetele luminoase autorizate conform prevederilor prezentului Regulament, se pot poziţiona la nivelul solului, sau se ancorează pe stâlpi de furnizare a energiei electrice, în locaţii aprobate de Primar şi avizate de  Arhitectul Şef şi cu acordul Poliţiei Rutiere, pe baza acordului scris al proprietarului stâlpului şi cu dovada încheierii unui contract cu proprietarul terenului, unde este cazul.

Art. 46. Totemurile, definite şi autorizate conform prevederilor prezentului Regulament, se amplasează pe domeniul privat al solicitantului sau pe domeniul public sau privat al Municipiului Zalău în baza unor contracte de închiriere sau concesiune.

Publicitatea prin mijloace auto, aeriene, etc.

Art. 47. Publicitatea prin mijloace auto, aeriene etc. se defineşte ca fiind publicitate temporară şi se realizează numai cu acordul scris al Primarului.

Această formă de publicitate constă în:

· afişe amplasate pe mijloace auto,

· benere publicitare ancorate şi transportate de mijloace aeriene,

· baloane cu inscripţii publicitare, ancorate la sol, umplute cu heliu sau alte gaze inerte,

Art. 48. Pentru a obţine acordul, solicitanţii au obligaţia de a depune la Primăria Municipiului Zalău o cerere, însoţită de schiţa cu textul publicitar, dimensiunile, sau după caz o înregistrare a textului ce face obiectul publicităţii sonore. 

Art. 49 Toate aceste forme de publicitate pot fi exercitate doar după achitarea taxelor prevăzute în Hotărârea  Consiliului Local. 

Structuri publicitare ale municipiului.

Art. 50. Structurile publicitare ale municipiului Zalău sunt destinate afişajului, cu excepţia afişajului electoral. 

Art. 51. Structurile publicitare ale municipiului Zalău sunt destinate afişajului diferitelor manifestări culturale, sportive, religioase, educative, informative, spectacole, ce vor avea loc în Municipiul Zalău. 

Afişele vor fi, în mod obligatoriu ştampilate – pentru valabilitate, în momentul declarării la organul fiscal de control a Direcţiei Economice, pentru activitatea desfăşurată, funcţie de numărul şi dimensiunea acestora calculându-se taxele datorate.

Art. 52. Structurile publicitare se exploatează în regim de taxare – conform unui acord (contract) de asociere, închiriere, parteneriat. 

Cap. VI.  CONDIŢII DE EXPLOATARE

Art. 53. Proprietarii sistemelor publicitare au obligaţia de a neutraliza ori a acoperi suprafeţele de expunere a mesajelor publicitare în situaţiile în care nu desfăşoară activităţi de publicitate, situaţie care însă nu exonerează de la obligativitatea respectării celorlalte prevederi stipulate în documentaţia de autorizare, contract de închiriere, etc.

Art.54. Proprietarii sistemelor publicitare au obligaţia întreţinerii şi menţinerii acestora într-o stare estetică bună, aşa cum este prevăzut în documentaţia de autorizare.

Art. 55. Primăria Municipiului Zalău va aduce la cunoştinţa tuturor persoanelor fizice şi juridice care desfăşoară activităţi de publicitate, la data intrării în vigoare a prevederilor prezentului regulament, măsurile necesare în vederea conformării. 

Art. 56 Proprietarii sistemelor publicitare care desfăşoară activităţi autorizate legal la data intrării în vigoare a prezentului regulament au dreptul să continue activitatea în termenii stabiliţi, fără însă a avea posibilitatea prelungirii duratei stipulate în documentaţiile aprobate în cazul în care nu se conformează Regulamentului.
Cap. VII. TAXE
Art. 57. Taxele pentru folosirea mijloacelor publicitare sunt stabilite în conformitate cu Legea nr. 571/2003 privind Codul Fiscal. 

Art. 58. Pentru mijloacele publicitare amplasate pe domeniul privat sau pe structuri de susţinere private, beneficiarii vor plăti taxă de publicitate (fie taxă pentru serviciul de publicitate, stabilită în cotă procentuală din valoarea contractului de publicitate, fie taxă pentru folosirea mijloacelor de publicitate prin afişaj, panouri sau alte asemenea mijloace, stabilită în sumă fixă, funcţie de dimensiunea afişului, panoului, etc.).

Art. 59. Pentru mijloacele publicitare amplasate cu autorizaţie de construire pe domeniul public sau privat al Municipiului Zalău se plăteşte chirie (teren) pentru utilizarea domeniului public.  

Art. 60. Tariful de închiriere pentru terenul ocupat va fi cel stabilit în urma adjudecării licitaţiei, iar în cazul prelungirii contractelor pentru panourile existente, dacă preţul chiriei este sub nivelul tarifului stabilit prin HCL, se va aplica tariful prevăzut în HCL.


Art. 61. Suprafaţa închiriată se va calcula astfel : în plus faţă de proiecţia panoului /amprenta la sol ,se va lua în considerare câte 0,5 m în stânga şi dreapta panoului,în faţa şi în spatele acestuia , stabilindu-se astfel suprafaţa ce va face obiectul închirierii.”

.Cap. VIII.  NORME PRIVIND MESAJUL PUBLICITAR
Art. 62. Publicitatea stradală la băuturi spirtoase şi la tutun şi produse din tutun este interzisă.

Art. 63. Publicitatea prin care se promovează imagini care prin semnificaţia lor aduc ofensă la pudoare este interzisă. Aceste prevederi sunt aplicabile şi imaginilor tipărite pe diferite publicaţii afişate în chioşcurile sau standurile de difuzare a presei.

Art. 64. Solicitanţii autorizării sau avizării unei forme de activitate publicitară au obligaţia prealabilă să facă cunoscut emitentului autorizaţiei/avizului conţinutul mesajului publicitar.

Cap. IX. PROCEDURI DE AUTORIZARE

Art. 65. Activităţile de publicitate şi amplasarea mijloacelor de publicitate se vor realiza numai pe baza autorizaţiei de construcţie. Funcţie de modalitatea de autorizare sau avizare acestea pot fi:

· autorizaţie de construire,

· acord pentru publicitatea temporară.

Art. 66. Beneficiarul autorizaţiei de construire este obligat să inscripţioneze pe sistemul publicitar şi să urmărească, pe toată durata de existenţă a acestuia, ca datele de identificare şi numărul autorizaţiei de construire să fie lizibile.

Art. 67. Pe planul de situaţie ce se depune odată cu documentaţia pentru  autorizaţia de construire vor fi marcate şi sistemele publicitare amplasate pe o rază de 50 m în jurul amplasamentului solicitat şi vor fi precizate distanţele faţă de acestea. Distanţa minimă între două sisteme publicitare de acelaşi tip, cu suprafaţa mai mare de 3 mp, care prin amplasarea lor consecutivă şi paralelă riscă să se obtureze, va fi de minim 30 m.

Art. 68. Autorizaţia de construire va fi eliberată în conformitate cu Legea nr. 50/1991 privind autorizarea lucrărilor de construcţii, cu modificările şi completările ulterioare. 

Art. 69. Amplasarea sistemelor publicitare pe domeniul public sau privat al Municipiului Zalău se va face de titularul unui drept câştigat în urma unei licitaţii publice, cu contract de închiriere sau concesiune încheiat în puterea legii.

Art. 70. Certificatul de urbanism este actul de informare prin care Primarul face cunoscute solicitantului cerinţele ce trebui îndeplinite şi lista cuprinzând avizele şi acordurile necesare în vederea obţinerii autorizaţiei de construire.

Pentru obţinerea certificatului de urbanism beneficiarul (solicitantul) va depune la Primărie următoarele:

· cerere tip pentru emiterea certificatului de urbanism, completată cu elementele de identificare a beneficiarului şi imobilului, cu precizarea scopului solicitării actului,

· plan de situaţie şi plan de încadrare în zonă, elaborate pe suport topografic, pe care va fi marcat vizibil locul de amplasare a sistemului publicitar şi sistemele publicitare aflate într-o rază de 50 m, faţă de care vor fi precizate distanţele,

· documentul de plată a taxei pentru eliberarea certificatului de urbanism.

Documentaţia pentru obţinerea autorizaţiei de construire va fi întocmită în   două exemplare cuprinzând următoarele documente:

· cerere tip pentru emiterea autorizaţiei de construire, completată cu elementele de identificare şi datele tehnice conform proiectului pentru autorizarea executării lucrărilor de construire,

· certificatul de urbanism – copie,

· proiectul pentru autorizarea lucrărilor de construire întocmit de un proiectant autorizat,

· documentul de plată a taxei pentru eliberarea autorizaţiei de construire ;

· documentele, avizele şi acordurile solicitate prin certificatul de urbanism.

Art. 71. Pentru obţinerea acordului pentru publicitate temporară beneficiarul (solicitantul) va depune la Primărie următoarele:

· cerere –  completată de beneficiar,

· certificatul de înregistrare a firmei beneficiare – copie – sau certificatul de înmatriculare şi codul fiscal al firmei beneficiare – copie,

· plan de situaţie şi plan de încadrare în zonă, elaborate pe suport topografic, pe care va fi marcat vizibil locul de amplasare a sistemului publicitar şi sistemele publicitare aflate într-o rază de 50 m, faţă de care vor fi precizate distanţele,

· acordul proprietarilor suporturilor pe care vor fi montate sistemele publicitare – dacă este cazul,

· declaraţie pe proprie răspundere semnată de beneficiar cu privire la valoarea contractului de publicitate – numai în cazul plăţii taxei pentru serviciul de   publicitate, stabilită în cotă procentuală din valoarea contractului de publicitate.

Cap. X. CONTRAVENŢII ŞI SANCŢIUNI

Art. 72. Constituie contravenţie următoarele fapte, dacă nu au fost săvârşite în astfel de condiţii încât, potrivit legii, să fie considerate infracţiuni:
a) neîntreţinera sistemelor publicitare,

b) neconcordanţa dintre acte şi situaţia de fapt,  constatată în teren ;

c) nedemontarea mijloacelor publicitare la expirarea valabilităţii autorizaţiei de construire,

d) nerefacerea corespunzătoare a suportului în caz de deteriorare sau demontare a mijlocului de publicitate,

e) neafişarea numelui şi a adresei proprietarului mijlocului de publicitate,

f) nedezafectarea sau neacoperirea suprafeţelor de expunere a mesajului publicitar cu folie monocoloră în perioada de neutilizare,

g) amplasarea de mijloace de publicitate fără a deţine autorizaţia/acordul, respectiv avizul de schimbare a afişajului din partea Primăriei Municipiului Zalău.

Art. 73. Contravenţiile prevăzute la art. 73, săvârşite de persoane fizice sau juridice se sancţionează după cum urmează:
· de la   500 lei la 1000 lei cele prevăzute la lit. a,

· de la 1000 lei la 1500 lei cele prevăzute la lit. e şi f,

· de la 1500 lei la 3500 lei cele prevăzute la lit. b, c şi d,

· de la 3500 lei la 5000 lei cele prevăzute la lit. g.

Art. 74. Constatarea şi sancţionarea contravenţiilor prevăzute în prezentul Regulament se face de către:

· Primar şi împuterniciţii acestuia,

· Agenţii poliţiei comunitare,

Prevederile prezentului capitol se completeaza cu prevederile O. G. Nr. 2/2001

Cap. XI.  DISPOZIŢII FINALE

Art. 75. Întreţinerea mijloacelor de publicitate, firme sau reclame, constituie sarcina exclusivă a contribuabilului care a solicitat autorizaţia de construire pentru amplasarea acestora.   

Art. 76. Dispoziţiile prezentului Regulament intră în vigoare la data aducerii lor la cunoştinţa publică cu executarea prevederilor capitolului X care intră în vigoare la 30 zile de la publicarea regulamentului.

Art. 77. Este obligatoriu ca pe fiecare mijloc de publicitate să fie menţionată persoana sau societatea căreia îi aparţine acesta – nume, telefon, adresă, autorizaţie de construire.

Art. 78. Nu se percep taxe pentru:
· activităţi cu caracter caritabil,

· activităţi socio–culturale organizate în parteneriat cu Primăria,

· activităţi care implică cetăţeni în acţiuni de curăţenie sau îmbunătăţire a imaginii Municipiului Zalău.
Art. 79. Schimbarea unor normative tehnice, apariţia unor noi sau alte normative pot conduce, după caz, la modificarea unor părţi sau a întregului Regulament.

